钦定古今图书集成/理学汇编/字学典/第096卷 > 邯郸淳
## 钦定古今图书集成/理学汇编/字学典/第096卷 > 邯郸淳

按《魏志王粲传》注：“邯郸淳，一名竺，字子叔，颍川人。博
学有才章，又善苍雅虫篆。”许氏字指“初平时，从三辅
客荆州，太祖甚敬之。黄初初，以淳为博士给事中。”
按《能书录》：“陈留邯郸淳为魏临淄侯文学，得次仲法，
名在鹄后。”

按江式《书论表》：“淳以书教诸皇子，又建三字石经于
汉碑之西，其文蔚焕，三体复宣。校之《说文》，篆隶大同，
而古字小异。”

按《书断》：“邯郸淳志行清洁，才学通敏。初为临淄王傅，
累迁给事中。”书则八体悉工，师于曹喜，尤精古文、大
篆、八分、隶书。自杜林、卫密以来，古文泯绝，由淳复著。
卫恒云：“魏初传古文者，出于邯郸淳。蔡邕采斯、喜之法，为古今杂形，然精密闲理，不如淳也。”梁鹄云：“淳得
次仲法，韦诞师淳而不及也。”袁昂云：“应规入矩，方圆”
乃成。张华云：“邯郸淳善隶书。”